Simona Halep a declarat, luni, la întoarcerea în ţară după ce a participat la Miami la primul său turneu de la ridicarea sancţiunii pentru dopaj, că şi-ar dori foarte mult să se califice la Jocurile Olimpice de la Paris.
În același timp însă ea a recunoscut că şansele de a fi la Paris 2024 sunt minime deoarece trebuie să urce în primele 60-70 de locuri ale clasamentului WTA într-un timp scurt.
"Mi-aş dori foarte mult să încerc să mă calific, dar din ce am înţeles sunt şanse minime. Ce să zic, la Paris să joc Olimpiada ar fi minunat, dar nu vreau să îmi fac speranţe prea mari.
Pentru că nu am clasament (n.r. motivul pentru care are şanse mici) şi trebuie să fiu în primele 60-70, cam aşa", a spus Simona Halep, pe aeroport, la sosirea în țară.
Simona Halep, care va împlini 33 de ani în septembrie, a participat la o singură Olimpiadă, cea de la Londra, din 2012.